



PATĒRĒTĀJU STRĪDU RISINĀŠANAS KOMISIJA
Brīvības iela 55, Rīga, LV-1010, tālr. 67388624, fakss 67388634, e-pasts pasts@ptac.gov.lv, www.ptac.gov.lv




[bookmark: _Hlk67055936][bookmark: _Hlk69298173]Patērētājai

sabiedrība
Lēmums
par strīdu
Rīgā
[bookmark: _Hlk146269674]2026.gada 11.maijā	Nr. 2026/111-psrk

Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Andrejs Vanags kā patērētāju interešu pārstāvis un Inga Kursīte kā komersantu interešu pārstāve, izskatīja rakstveida procesā strīdu starp patērētāju un sabiedrību saistībā ar atteikuma tiesību piemērošanu iegādātai precei.

No lietā esošajiem materiāliem izriet, ka patērētāja sabiedrības interneta vietnē iegādājās magnētiskās skropstas un skropstu fiksatoru (turpmāk – prece), par ko samaksāja 59,40 EUR. Pēc preces saņemšanas un lietošanas patērētājai radās acu kairinājums, kā rezultātā patērētāja atteicās no turpmākas preces lietošanas un atteikuma tiesību termiņā vērsās pie sabiedrības ar prasību atkāpties no distances līguma un atmaksāt par preci samaksāto naudas summu.
Sabiedrība atteica patērētājas prasības izpildi, norādot, ka magnētiskās skropstas un skropstu fiksators ir uzskatāmi par higiēnas precēm, kuras pēc iepakojuma atvēršanas nav atgriežamas saskaņā ar Ministru kabineta 2014. gada 20. maija noteikumu Nr. 255 “Noteikumi par distances līgumu” (turpmāk – MK noteikumi) 22.5. apakšpunktu, kā arī atsaucoties uz sabiedrības iekšējo atgriešanas politiku.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 12. panta pirmo daļu patērētājs var noteiktā termiņā izmantot atteikuma tiesības un, nesniedzot nekādu pamatojumu, atkāpties no distances līguma. Savukārt panta otrā daļa paredz, ka patērētājs pirms atteikuma tiesību termiņa beigām par lēmumu atkāpties no līguma informē pārdevēju, iesniedzot atteikuma veidlapu vai paziņojumu par atteikuma tiesību izmantošanu. Termiņš ir ievērots, ja paziņojums nosūtīts pirms atteikuma tiesību termiņa beigām. Patērētājas pienākums ir pierādīt atteikuma tiesību izmantošanu. Savukārt PTAL 12. panta sestā daļa paredz, ka pārdevējam bez nepamatotas kavēšanās, bet ne vēlāk kā 14 dienu laikā no dienas, kad saņemta informācija par patērētājas lēmumu atkāpties no līguma, ir pienākums atmaksāt patērētājai samaksāto naudas summu.
Komisija norāda, ka saskaņā ar MK noteikumu 22.5. apakšpunktu atteikuma tiesības nav piemērojamas precēm, kuras veselības vai higiēnas apsvērumu dēļ nav atdodamas atpakaļ un kuru iepakojums pēc piegādes ir atvērts. Vienlaikus Komisija uzsver, ka šis izņēmums ir piemērojams tikai tādām precēm, kuru rakstura dēļ pēc iepakojuma atvēršanas objektīvi nav iespējams nodrošināt preces atkārtotu laišanu tirgū, neskarot veselības aizsardzības vai higiēnas prasības.
Izvērtējot lietā iesniegtos materiālus, Komisija secina, ka sabiedrība nav iesniegusi pietiekamus objektīvus pierādījumus, kas apliecinātu, ka konkrēto preču atkārtota realizācija pēc iepakojuma atvēršanas objektīvi nav iespējama veselības vai higiēnas apsvērumu dēļ MK noteikumu Nr.255 22.5. apakšpunkta izpratnē. Sabiedrība nav iesniegusi pierādījumus par to, ka konkrēto preču gadījumā objektīvi nav iespējams nodrošināt drošu atkārtotu realizāciju vai ka atkārtota realizācija radītu konkrētus veselības vai higiēnas riskus.  Komisija papildus norāda, ka Eiropas Savienības Tiesas praksē ir atzīts, ka atteikuma tiesību izņēmumi interpretējami šauri, ņemot vērā atteikuma tiesību mērķi nodrošināt augstu patērētāju aizsardzības līmeni distances līgumos. Eiropas Savienības Tiesa lietā C-681/17 ir norādījusi, ka pārdevējam ir pienākums pierādīt konkrētā atteikuma tiesību izņēmuma piemērojamību.
Komisija secina, ka sabiedrības vispārīgā norāde uz preces klasificēšanu kā higiēnas preci un atsauce uz iekšējiem atgriešanas noteikumiem pati par sevi nav pietiekams pamats atteikuma tiesību izslēgšanai. Līdz ar to konkrētajā gadījumā nav pamata piemērot atteikuma tiesību izņēmumu, un patērētājai bija tiesības izmantot atteikuma tiesības PTAL 12. panta izpratnē. Ņemot vērā, ka patērētāja atteikuma tiesības ir izmantojusi noteiktajā termiņā un sabiedrība nepamatoti atteica prasības izpildi, Komisija secina, ka patērētājas prasījums ir pamatots.
Ņemot vērā minēto, Komisija, pamatojoties uz Patērētāju tiesību aizsardzības likuma 12.panta pirmo, otro un sesto daļu, 26.3 panta pirmo daļu, 26.4 panta pirmo un otro daļu, 26.11 panta pirmo daļu
nolemj:
apmierināt patērētājas prasījumu.
Uzdot sabiedrībai atmaksāt patērētājai par preci samaksāto naudas summu 59,40 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

